EkBass/fiwiki-20250220-pages-articles huggingface dataset:
Ptolemaios XI

Ptolemaios XI Aleksandros II (Ptolemaios XI Aleksanteri II, ) oli Ptolemaiosten hallitsijasukuun kuuluva kuningas, joka hallitsi Egyptiä muutaman päivän ajan vuonna 80 eaa. Ptolemaios XI:n isä oli kuningas Ptolemaios X Aleksanteri, ja hänen äitinsä oli joko Kleopatra Selene I tai Berenike III. Ptolemaios IX Lathryos oli tullut Ptolemaios X:n jälkeen uudestaan kuninkaaksi. Hän kuoli vuonna 81 tai 80 eaa. ilman laillista peristä, minkä vuoksi hänen leskensä Berenike III (Kleopatra Berenike) hallitsi jonkin aikaa yksin. Kuitenkin roomalainen Lucius Cornelius Sulla vaati Egyptin hallitsijaksi jotakuta Roomalle myötämielistä henkilöä, ja sen vuoksi hän lähetti Ptolemaios X:n tuolloin Roomassa asuneen nuoren pojan Egyptiin pyrkien oikeuttamaan tämän selvän puuttumisen Egyptin asioihin tämän pojan tahdolla. Ptolemaios XI meni myös naimisiin Kleopatra Bereniken kanssa, joka oli hänen äitipuolensa ja sisarpuolensa tai eräiden lähteiden mukaan hänen äitinsä. Kuitenkin 19 päivää häiden jälkeen Ptolemaiois murhasi puolisonsa tuntemattomista syistä, vaikka tämä oli hyvin suosittu. Välittömästi tämän jälkeen Aleksandrian asukkaat lynkkasivat Ptolemaioksen. Ptolemaios XI:n seuraaja oli Ptolemaios XII. == Lähteet == * Peter Green: Alexander to Actium (University of California Press, 1990), s. 553-554 ISBN 0-520-05611-6 == Aiheesta muualla == * Ptolemaios XI Alexanteri II Mahlon H. Smithin historiateoksessa Luokka:Egyptin faaraot Luokka:Ptolemaiokset Luokka:Ennen ajanlaskun alkua syntyneet Luokka:Ensimmäisellä vuosisadalla eaa. kuolleet
Deniz Baykal

Deniz Baykal (20. heinäkuuta 1938 Antalya – 11. helmikuuta 2023) oli turkkilainen lakimies ja tasavaltalaisen kansanpuolueen poliitikko. Hän suoritti yliopisto-opintonsa Turkissa ja Yhdysvalloissa. Hän pääsi Turkin parlamenttiin vuonna 1973. Myöhemmällä urallaan hän toimi muun muassa maansa ulko- ja varapääministerinä. Hän oli puolueen johtaja 10. toukokuuta 2010 asti, kunnes joutui eroamaan seksiskandaalin vuoksi. == Aiheesta muualla == * Biyografi.info: Deniz Baykal Luokka:Turkkilaiset poliitikot Luokka:Ulkoministerit Luokka:Juristit Luokka:Vuonna 1938 syntyneet Luokka:Vuonna 2023 kuolleet
Giannelli

Giannelli on italialainen tehoputkien sekä äänenvaimentimien valmistaja. Giannelli valmistaa äänenvaimentimia ja tehoputkia moottoripyöriin, mopoihin ja skoottereihin. Suomessa Giannelli tuotteita edustavat Mopo Sport sekä Duell Bike Center. == Lähteet == == Aiheesta muualla == * Gianellin kotisivu Luokka:Italialaiset yritykset
Herman Emanuel Hornborg

Herman Emanuel Hornborg (15. helmikuuta 1774 Koivisto – 18. marraskuuta 1843 Uusikirkko) oli suomalainen kirurgi, pappi ja runoilija. Hornborgin vanhemmat olivat Koiviston kirkkoherra Bogislaus Hornborg ja Maria Elisabet Wirenius. Hornborg opiskeli neljä vuotta Pietarin kirurgisessa instituutissa ja toimi sitten kolme vuotta sairaalakirurgina Pietarissa ennen kuin hän aloitti teologian opinnot Turun akatemiassa 1798. Hornborg vihittiin papiksi 1799 ja hän oli Kivennavan kirkkoherran apulaisena 1799–1802, armovuodensaarnaajana Sortavalassa 1802–1806 sekä kappalaisena Sortavalassa 1806–1808 ja Uudellakirkolla 1808–1843. Hornborg kirjoitti kokoelman suomenkielisiä satuja jotka hän julkaisi 1818. Tätä kokoelmaa on pidetty ensimmäisenä suomenkielisenä lastenkirjana. Hänen runojaan julkaistiin myös sanomalehdssä. == Teoksia == * Vähän totuutta, kolmessa jako-luokassa : paljasta lupilupaisia satuja. Kokoonpanut ja ulosandanu Herman Emanual Hornborg. A. Cedevaller, Viipuri 1818 * Älyn-Ämmä. Männein aikakundain pimeyden ajan sanomat, on walkeuteen tuottanut H.E. Hornborg. Viipuri 1825 (arkkiveisu) * Onnen ratas, eli, Yksi uusi ja lysti arpa-kirja, jossa myös 50 lystillisten kysymysten päälle, kahden täärningin kanssa, voi ylöslöyttää kaikenlaisia sukkelia ja lystillisiä vastauksia, jotka kanssapuheissa hyväin ystäväin seurassa, huvituksen ja riemun myötensä tuo, tulkindo H. E. Hornborg. A. Cederwaller, Wiipuri 1827 (uni- ja povauskirja) == Lähteet == * Suomen kirjailijat tietokanta * * Aarre – Kuopion lyseon kirjaston aineistoa: Arkkiveisut == Aiheesta muualla == * Heidi Raatikainen: Yhteiskuntakritiikki ja kasvatuksellinen funktio H.E.Hornborgin v. 1818 faabelikokoelmassa. Kirjallisuuden pro-gradu tutkielma, Jyväskylän yliopisto 2002 Luokka:Suomen evankelis-luterilaisen kirkon papit Luokka:Vuonna 1774 syntyneet Luokka:Vuonna 1843 kuolleet
Kun taivas putoaa...

Kun taivas putoaa... on Risto Jarvan ohjaama, lehdistön maailmaan sijoittuva elokuva vuodelta 1972. Filmin kuvitteellisen "keltaisen lehden" esikuvana on yleisesti pidetty Hymy-lehteä ja Erkki Pajalan esittämää sensaatioreportteria Hymyn tähtitoimittajan Veikko Ennalan alter egona. Sensaatiolehdessä sai kirjoittaa kenestä tahansa melkein mitä hyvänsä, kunnes vuonna 1974 Suomen rikoslakiin lisättiin ”Lex Hymynä” tunnettu pykälä yksityiselämää loukkaavasta tiedon levittämisestä. Hymyn kustantaja Urpo Lahtinen yritti puhdistaa mainettaan antamalla ohjaaja Jarvalle rahapalkinnon ”hyvän asian puolesta tehdystä työstä”. Jarva lahjoitti rahat Filmihullu-lehdelle. Mustavalkoinen elokuva kuvattiin tuolloin uudelle Super 16 -filmille, jonka kuva-ala oli tavallista 16 millimetrin filmiä isompi. ==Rooleissa== ==Vastaanotto== Elokuva sai tuoreeltaan enemmän kielteisiä kuin myönteisiä arvioita suomalaiskriitikoilta, Lehdistöarviot.. Helsingin Sanomien Paula Talaskivi kehui Jarvan uudenlaista elämänläheisyyttä ja aiheen ajankohtaisuutta, mutta piti tapausta muistelevan ”kvasirunollisen, älyllisen ja surkupateettisen” kertojanäänen käyttöä elokuvan muuhun tyyliin sopimattomana. Hänestä kerronta myös pysähtyy elokuvan puolivälissä ikävästi paikoilleen ja tekee elokuvan loppuosasta jopa pitkäveteisen. Kuvausta ja etenkin tuoreen elokuvakasvon Eeva-Maija Haukisen roolityötä hän arvosti. Kun taivas putoaa esitettiin televisiossa vasta yhdeksän vuotta teatteriensi-iltansa jälkeen. Televisioesityksen alla vuonna 1981 Helsingin Sanomien Mikael Fränti ei lukenut elokuvaa Jarvan parhaisiin ohjaustöihin, mutta arvosti sen suoruutta ja rehellisyyttä: ”Kun taivas putoaa -elokuvassa Jarva ei säästele eikä hienostele, vaan vetää koko rekisterin alastomimmillaan valkokankaalle. Hän asettaa sensaation tekijän ja sen uhrin vastakkain, ja vasta riipaisevan ihmiskohtalon nähdessään [päähenkilö, toimittaja] Meri alkaa tiedostaa, tehdä tiliä teoistaan ja keinoistaan. Kaiken taustalla näkyy olevan yksityisen henkilön härski hyväksikäyttö kaupallisiin tarkoituksiin.” ==Lähteet== ==Aiheesta muualla== * Kun taivas putoaa... Risto Jarva -seuran kotisivuilla * * ==Kirjallisuutta== * Lehtinen, Lauri: ”Kunnon demoninen toimittaja”, Risto Jarvan elokuvan Kun taivas putoaa päähenkilö Olli Meri sekä skandaalilehdistö. Filmihullu 1/2015. Luokka:Vuoden 1972 suomalaiset elokuvat Luokka:Risto Jarvan ohjaamat elokuvat Luokka:Yhteiskunnalliset elokuvat Luokka:Suomalaiset mustavalkoelokuvat
Jon Robert Holden

Jon Robert ”J. R.” Holden (, s. 10. elokuuta 1976 Pittsburgh, Pennsylvania, Yhdysvallat) on yhdysvaltalais-venäläinen kilpauransa päättänyt koripalloilija, pelipaikaltaan takamies. == Ammattilaisura == Holden pelasi vuodet 1994-1998 Bucknellin yliopistossa NCAA:n 1. divisioonassa. Hän pelasi myös Riian ASK/Broconi/CMT:ssä, Belgian Telindessä, Kreikan AEK Ateena BC:ssä ja TsSKA Moskova -seuroissa. == Saavutukset == Holden voitti koripallon Euroopan mestaruuden Venäjän koripallomaajoukkueessa vuonna 2007. Hän heitti ratkaisevan korin loppuottelussa Espanjaa vastaan. == Lähteet == == Aiheesta muualla == * Euroliigan pelaajaprofiili * CSKA:n pelaajaprofiili Luokka:Venäläiset koripalloilijat Luokka:Yhdysvaltalaiset koripalloilijat Luokka:Vuonna 1976 syntyneet Luokka:Elävät henkilöt
Robert Axelrod

Robert Axelrod (29. toukokuuta 1949 New York, New York – 7. syyskuuta 2019 Los Angeles, Kalifornia) oli yhdysvaltalainen näyttelijä, joka tunnetaan paremmin useista äänirooleistaan. Kenties hänen tunnetuin ääniroolinsa on Lordi Zedd, jonka roolissa Axelrod ääninäytteli televisiosarjassa Mighty Morphin Power Rangers. ==Ura== Axelrod aloitti televisiossa näyttelemisen varsin myöhään, 36-vuotiaana. Hän näytteli erityisesti independent-elokuvissa, kuten Victims!, Vaarojen rajamaa, Terror on Alcatraz, Jack Murphyn laki, Väkivallan vihollinen 4, Kielletty kohde ja Kunnes kuolema erottaa.imdb Viitattu 5.6.2009 1990-luvulla Axelrodia kuultiin myös lukuisissa englanniksi dubatuissa animesarjoissa ja elokuvissa, kuten Robotechissa, Akirassa, Digimon Zero Twossa, Ghost in the Shell – aaveäänessä ja Ghost in the Shell 2: Innocencessa. Samaan aikaan hän sai uransa merkittävimmän roolin toimiessaan yhden Power Rangersien pääpahiksien, Lordi Zeddin äänenä. Axelrod oli hahmona sarjoissa Mighty Morphin Power Rangers, Mighty Morphin Alien Rangers ja Power Rangers Zeo. Hahmo esiintyi myös hivenen pienemmissä rooleissa elokuvassa Power Rangers ja televisiosarjassa Power Rangers in Space. Hän ääninäytteli Power Rangersin aikana myös muita hahmoja, kuten Finsteriä ensimmäisessä sarjassa, sekä muita sivuhahmoja Power Rangers Lost Galaxyssa ja Power Rangers: Time Forcessa Axelrodilla oli myös vieraileva rooli animaatiosarjassa Hämähäkkimies vuosina 1995 ja 1997 toimiessaan Microchipin äänenä. ==Lähteet== Luokka:Yhdysvaltalaiset elokuvanäyttelijät Luokka:Videopelien ääninäyttelijät Luokka:Vuonna 1949 syntyneet Luokka:Vuonna 2019 kuolleet
Ella Bohlin

Ella Elin Nikolina Bohlin (s. 17. tammikuuta 1979) on ruotsalainen kristillisdemokraattien poliitikko. Hän toimi vuosina 2005–2008 kristillisdemokraattinuorten puheenjohtajana, jona häntä edelsi Erik Slottner. Vuonna 2009 hän oli ehdolla Euroopan parlamentin jäseneksi. Hän on aiemmin ollut jäsenenä Elämän Sanassa.Bohlin ställer upp i protest Bohlin sanoi aiemmin olevansa kreationisti. Hän myös sanoi, että luomisnäkemystä tulisi opettaa kouluissa vaihtoehtona evoluution rinnalla.Ella Bohlin - ordförandes i kristdemokratisk ungdom Myöhemmin hän on ottanut puheitaan takaisin. Hän on sanonut, ettei aiemmin tiennyt kreationisti-käsitteen merkitystä. Hän on myös sanonut, että Darwinin evoluutioteoria tulee olemaan jatkossakin biologianopetuksessa hallitsevassa asemassa ja että hänellä ei ole aikeita muuttaa asiaa.Jag är inte kreationist utan politiker Vuonna 2005 Bohlin sai Vetenskap och Folkbildningin huumorimielisen Årets förvillare -palkinnon "halustaan rinnastaa luomisusko ja tiede ruotsalaisissa kouluissa".Årets folkbildare och Årets förvillare utsedda == Lähteet == == Aiheesta muualla == * Viralliset sivut Luokka:Ruotsin Kristillisdemokraattien poliitikot Luokka:Vuonna 1979 syntyneet Luokka:Elävät henkilöt
Nova Creu Alta

Estadi Municipal de la Nova Creu Alta on jalkapallostadion Sabadellissa Espanjan Kataloniassa. Se sijaitsee kaupungin keskustan länsipuolella Plaça Olímpian tuntumassa. Stadionin yleisökapasiteetti on 11 981. Nova Creu Alta avattiin 20. elokuuta 1967, josta lähtien se on toiminut kaupungin seuran Centre d’Esports Sabadellin kotistadionina. Espanjan jalkapallon korkeimman sarjatason Primera Divisiónin otteluita stadionilla on pelattu vuosina 1967–1972 ja 1986–1988. Kaudella 1969–1970 stadionilla pelattiin myös Messukaupunkien cupia Sabadellin osallistuessa kilpailuun. Nova Creu Alta oli yksi Barcelonan olympialaisten jalkapalloturnauksen ottelupaikoista, ja sillä pelattiin alkulohkojen B, C ja D otteluita. == Lähteet == == Aiheesta muualla == * Nova Creu Alta CE Sabadellin sivustolla Luokka:Espanjan jalkapallostadionit Luokka:Katalonian rakennukset ja rakennelmat Luokka:Katalonian urheilu Luokka:Barcelonan maakunta
Piirrä ja Arvaa

Piirrä ja Arvaa on lautapeli. Pelissä yritetään saada pelikavereita arvaamaan tietty sana piirtämällä se paperille. Piirrä ja arvaa -kuva-arvoituspelejä valmistaa suomalainen Tactic Games Oy Tactic-tuotemerkin alla. == Pelin kulku == Ensimmäinen pelaaja heittää arpakuutiota ja ottaa pakasta kortin. Ruutu, johon arpakuution osoittamalla silmäluvulla liikutaan, määrää sen, mitä kortin sanaa käytetään. Vuorossa oleva pelaaja katsoo sanan mutta ei näytä sitä muille. Tämän jälkeen hän alkaa piirtää sitä paperille, tavoitteenaan saada muut arvaamaan kyseessä oleva sana. Aikaa piirtämiseen ja arvaamiseen on tiimalasin näyttämä aika. Oikein arvatusta sanasta saa pisteen ja pääsee liikkumaan pelilaudalla. == Piirrä ja Arvaa Junior == Piirrä ja Arvaa Junior on lastenversio alkuperäisestä Piirrä ja Arvaa -lautapelistä. Jokaisessa kortissa on yksi kuva lukutaidottomia lapsia varten ja kolme sanaa jaettuna eri aihealueisiin, jotka ovat esineet, eläimet ja luonto sekä nimet ja hahmot. Sanat ovat helpompia kuin alkuperäisessä pelissä. Peliä suositellaan yli 5-vuotiaille. ==Aiheesta muualla== * Piirrä ja Arvaa-lautapelin säännöt * Piirrä ja Arvaa Junior-lautapelin säännöt Luokka:Seuralautapelit Luokka:Tactic
Sou

Sou (vuoteen 1715 sol < ) on vanha ranskalainen raha. Merovingiajalla ne lyötiin kullasta. Vuonna 1266 rahoja alettiin valmistaa hopeasta ja niistä käytettiin nimitystä gros tournois. Tällöin oli 1 sou = 12 denier = 1/20 livre. Sou parisis oli 15 denieriä. 1700-luvulla sout valmistettiin kuparista ja Ranskan suuren vallankumouksen aikoihin kellometallista. Vuonna 1795 Ranskassa otettiin käyttöön uusi rahayksikkö, Ranskan frangi, joka jakautui 100 centimeen. Viimeiset varsinaiset sout eli 1/20 livren rahat valmistettiin 1803.Uusi tietosanakirja, Tietosanakirja oy 1960–1966.Nordisk familjebok, Nordisk familjeboks förlags 1917. Nimitystä sou käytettiin kuitenkin tämän jälkeenkin yleisesti viiden vanhan centimen kolikosta siihen saakka, kunnes ne vuonna 1940 jäivät pois käytöstä. Vuonna 1960 Ranskassa tuli käyttöön uusi frangi, joka vastasi 100 vanhaa frangia, mutta tämän jälkeen ei uudesta viiden centimen kolikosta juuri käytetty sou-nimitystä. ==Lähteet== Luokka:Euroopan rahayksiköt Luokka:Historialliset rahayksiköt
Salvador (elokuva)

Salvador on vuonna 1986 ensi-iltansa saanut Oliver Stonen ohjaama sotaelokuva, joka kertoo tositapahtumiin perustuen alkoholisoituneen ja kyynisen lehtikuvaajan työstä El Salvadorin sisällissodassa 1980–1981. Sen pääosia näyttelevät James Woods, James Belushi, Michael Murphy, John Savage, Elpidia Carrillo, Tony Plana, Cynthia Gibb, Juan Fernandez ja José Carlos Ruiz. ==Tuotanto ja julkaisu== Elokuvan toisena käsikirjoittajana toimi sotakuvaajana itse toiminut Richard Boyle. Hän lähti 23-vuotiaana vuonna 1965 Vietnamin sotaan yhtenä 20 kuvaajan ryhmästä. Heistä enää kaksi oli elossa vuonna 1986, kun elokuva sai ensi-iltansa. Vuonna 1969 Boyle joutui lähtemään Vietnamista kotiin osallistuttuaan rauhanmielenosoitukseen, mutta hän toimi sotakuvaajana myöhemmin kymmenillä kriisialueilla ympäri maailmaa. Elokuvasta tehtiin kaksi käsikirjoitusversiota, joista kesympi annettiin luettavaksi tiedustelupalvelu CIA:lle, ja kuvaukset saatiin tehdä rauhassa rajumman version pohjalta. Elokuvan tuottaja vaati kuitenkin kuvausmateriaalin nähdessään elokuvasta poistettavaksi yli puoli tuntia poliittisesti arimpia kohtauksia erityisesti CIA:n toiminnasta maassa. Tuottaja myös jarrutti elokuvan teatterilevitystä ja sen käsikirjoituksen palkitsemista Oscarilla. Sen sijaan elokuvasta tuli suuri videomenestys sekä Yhdysvalloissa että El Salvadorissa, missä elokuva oli kokonaan kielletty. Suomessakin Salvador tuli videolevitykseen jo kolmen kuukauden kuluttua teatteriensi-illasta. ==Arvioita== Mikael Fränti kehui Helsingin Sanomissa uransa alussa olleen ohjaajan työtä: ”Stone järisyttää tilanteessa, jolloin elokuva on kääntynyt melkein kokonaan viihteen välikappaleeksi. Hän pelaa kyllä kovilla panoksilla, mutta räjäyttäã potin ja saa aikaan sellaisen poliittisen elokuvan, jota ei tarvitse hävetä perinteenkään valossa. Sitä paitsi hänen kerrontansa on loisteliasta, niin dokumentarismin kuin realismin hengessä.” Suitsutusta saivat Fräntiltä myös pääosien esittäjät: ”Jälleen kerran on kehuttava James Woodsia, joka hakeutuu edistyksellisiin projekteihin ja viittaa kintaallaan ns. tähteydelle. John Savage on myös erinomainen hiljaisen, itsetuhoa etsivän valokuvaajan osassa. Michae Murphy näyttelee USA:n lähettilästä uskottavasti, ja Gere-elokuvasta Konsuli [oik. Kunniakonsuli] tuttu Elpedia Carrillo on ihastuttava latinalaisena Mariana.” Myös VideoHound's Golden Movie Retriever sanoo Woodsin ja Belushin näyttelevän erinomaisesti epämiellyttäviä hahmojaan."Salvador." VideoHound's Golden Movie Retriever. Gale, 2008. Haettu 7.11.2016 palvelusta HighBeam Research (vaatii tilauksen). Video-oppaassa vuodelta 1994 Kati Sinisalo sanoo elokuvaa vihaiseksi ja imperialistista sotaa vastaan saarnaavaksi mutta silti hyväksi. Hän antaa sille neljä tähteä viidestä, mikä vastaa sanallista arviota ”erinomainen”. == Lähteet == == Aiheesta muualla == * Luokka:Yhdysvaltalaiset sotadraamat Luokka:Poliittiset trillerit Luokka:Yhteiskunnalliset elokuvat Luokka:Oliver Stonen ohjaamat elokuvat Luokka:Oliver Stonen käsikirjoittamat elokuvat Luokka:Vuoden 1986 yhdysvaltalaiset elokuvat
Oikaisu (oikeustiede)

Oikaisu on Suomessa käytössä oleva oikeudellinen toimenpide, jolla viranomainen tai muu julkista valtaa käyttävä taho voi korjata itse tekemänsä tai alemman viranomaisen tekemän asiallisesti tai muodollisesti virheellisen ratkaisun. Suomessa oman virheen korjaamista nimitetään itseoikaisuksi ja ylemmän tai valvovan viranomaisen tekemää oikaisua virallisoikaisuksi. Veroviranomaisen tekemää itseoikaisua nimitetään veronoikaisuksi. Päätöksentekijää (viranomaista tai julkista valtaa käyttävää muuta tahoa) voidaan pyytää tekemään itseoikaisu tekemällä oikaisuvaatimus. Vasta tämän jälkeen saa oikeussuojakeinonaan käyttää valitusta. Oikaisu voi olla esimerkiksi kirjoitus- tai laskuvirheen korjaaminen oikeudenkäynnissä, hallintomenettelyssä tai ulosotossa.Otavan iso tietosanakirja, Otava 1960–1965.Uusi tietosanakirja, Tietosanakirja oy 1960–1965. Oikaisuvaatimus ja valitus ovat täten muutoksenhaun alakäsitteitä: edellinen tapahtuu tuomioistuimen ulkopuolella, jälkimmäinen tuomioistuimessa. Oikaisuvaatimuksen sisällöllisistä ohjeista, sen tekemisen määräajasta, oikaisuvaatimukseen reagoimisesta, ja siitä, kenellä on ylipäänsä oikeus tehdä oikaisuvaatimus, säädetään hallintolaissa (434/2003). Laissa säädetään, että sen säännöksiä on noudatettava oikaisuvaatimusmenettelyssä, ellei muussa laissa toisin erikseen säädetä (49 a §). Esimerkkinä tästä on määräaika: hallintolain mukaan oikaisuvaatimus on tehtävä 30 päivän kuluessa päätöksen tiedoksisaannista, mutta esimerkiksi yliopistolain (558/2009) 82 §:n 1 mom:n mukaan hakija, joka ei ole saanut opiskelupaikkaa, voi vaatia yliopiston päätökseen oikaisua 14 päivän kuluessa tiedoksisaannista. Oikaisuvaatimus on käsiteltävänä kiireellisenä (hallintolain 49 e §), joskin säännös ei Suomessa välttämättä aina toteudu viranomaisten käytössä olevien resurssien vuoksi. ==Lähteet== Luokka:Oikeustiede
Härski juttu

Härski juttu (alkuperäiseltä nimeltä Les sales blagues de l'Écho) on ranskalainen vuosina 1995–1998 valmistunut 53-osainen piirrossarja. Sarja perustuu ranskalaisen sarjakuvapiirtäjä Philippe Vuillemin sarjakuviin. Lähinnä aikuisille suunnattu piirrossarja koostui 1–3 minuutin mittaisista tarinoista, joihin liittyy erilaisia tilanteita. Suurin osa tarinan aiheista liittyi seksuaalisuuteen. Yksi sarjan toistuvista hahmoista on keski-ikäinen Roope-niminen mies. Suomen televisiossa sarjan ensimmäinen tuotantokausi, joka käsittää 26 jaksoa esitettiin Yle TV2 -kanavalla vuonna 1996. Suomenkielisessä versiossa ääninäyttelijöinä toimivat Ossi Ahlapuro, Tarja Keinänen ja Vesa Mäkelä. ==Lähteet== Luokka:1990-luvun piirrossarjat Luokka:Canal+:n televisio- ohjelmat Luokka:Ranskalaiset komediasarjat Luokka:Sarjakuviin perustuvat televisiosarjat
Isak Ross

Isak Ross eli Isac Hermanninpoika Ross, myös Isaacus Ross, (noin 1. marraskuuta 1706 Turku – 5. joulukuuta 1783 Monnoinen, Lemu) oli Turun Akatemiassa ensin pyhien kielten professorina, sitten teologian professorina sekä Akatemian rehtori 1766–1767. Hänen vanhempansa olivat filosofian maisteri, rovasti ja Turun Akatemian teologian professori Herman Hermanninpoika Ross ja Margaretha Pihlman. Alun perin Rossit tulivat Suomeen 1600-luvun alkupuoliskolla Skotlannista.Karl Hedman: Suomen Sukututkimusseuran Vuosikirja V (1921)Kansallisbiografia Rossilla oli vaimonsa Birgitta Miödhin kanssa kahdeksan lasta, joista neljä kuoli todennäköisesti hyvin pieninä. Lapsista kirjallisesti lahjakkaina mainitaan Isak Isakinpoika Ross ja Catharina Charlotta Ross, jotka molemmat kuolivat naimattomina. Hänen poikansa Herman Isakinpoika Ross oli Pohjanmaalla laamannina. Ross oli ehdolla Turun piispan virkaan, kun tehtävä vapautui 1775 Karl Fredrik Mennanderin tultua valituksi Uppsalan arkkipiispaksi. Rossia pidettiin kuitenkin jo vanhana, ja hän olisi väitteiden mukaan jo "muutamaa vuotta aiemmin menettänyt muistinsa".Harri Ahonen, Pitäjän hyödyllisin mies? Valituksi tuli Jakob Haartman. ==Lähteet== Luokka:Turun akatemian professorit Luokka:Turun akatemian rehtorit Luokka:Vuonna 1706 syntyneet Luokka:Vuonna 1783 kuolleet Luokka:Suomalaiset professorit
Choco

Choco on pienille lapsille tarkoitettu muistipeli, jota valmistaa suomalainen Tactic Games Oy Tactic-tuotemerkin alla. Choco-pelissä käytetään Kimble-pelin tavoin Pop-o-Matic-noppaa, jonka lisäksi peli sisältää 16 muovista ruskeaa pelinappulaa, jotka esittävät suklaanappeja. Peliä suositellaan yli 3-vuotiaille. Choco-peli sai vuonna 2005 Dr.Toy ”2005 Smart Play/Smart Toy Award" -palkinnon, joka ei ole varsinainen pelivoitto, mutta sitä pidetään vahvistuksena tuotteen korkeasta laadusta. Choco on kuitenkin lisäksi voittanut monia varsinaisia pelikilpailuja. == Pelin kulku == Nuorin pelaaja aloittaa. Pelaaja painaa Pop-O-Matic-noppaa ja arpakuutio näyttää joko maapähkinää tai kirsikkaa. Nyt pelaajan tulisi löytää suklaanappi, jossa on sama kuva kuin arpakuutiossa. Jos suklaanapin kuva on sama kuin arpakuutiossa, saa pelaaja pitää suklaa-napin. Jos kuva ei ole sama, asetetaan se takaisin laatikkoon/pöydälle. Tämän jälkeen on seuraavan pelaajan vuoro. Pelaajien tulee näyttää nostamansa suklaanapin kuva kaikille pelaajille. Pelaajat saavat nostaa ainoastaan yhden suklaanapin kerralla. Peli jatkuu niin kauan kunnes vain yksi suklaanappi - se, jossa on toukka - on jäljellä laatikossa/pöydällä. Pelaaja, jolla on eniten suklaa-nappeja pelin loputtua, on voittaja. Luokka:Lasten lautapelit Luokka:Tactic
Leonid Barbijer

Leonid Faifelevitš Barbijer (, 9. huhtikuuta 1937 Kiova – 15. tammikuuta 2023) oli venäläinen uimari ja Euroopan-mestari, joka edusti uintiurallaan Neuvostoliittoa. Barbijer edusti Neuvostoliittoa Rooman kesäolympialaisissa 1960. Siellä hän sijoittui viidenneksi sekä 100 metrin selkäuinnissa että 4×100 metrin sekauintiviestissä. Barbijer saavutti uransa suurimman menestyksen pitkän radan EM-kilpailuista. Budapestissa 1958 Barbijer voitti kultaa 4×100 metrin sekauintiviestistä ja hopeaa 100 metrin selkäuinnista. Neljä vuotta myöhemmin Leipzigissa hän saavutti ainoan henkilökohtaisen arvokilpailukultamitalinsa voittamalla 200 metrin selkäuinnin. Barbijer teki uransa aikana yhteensä viisitoista Neuvostoliiton ennätystä. Barbijer oli 180 cm pitkä ja painoi uintiurallaan 73 kg. == Lähteet == Luokka:Neuvostoliittolaiset uimarit Luokka:Venäläiset uimarit Luokka:Vuonna 1937 syntyneet Luokka:Vuonna 2023 kuolleet
Marija Abakumova

Marija Vasiljevna Abakumova (, s. 15. tammikuuta 1986) on venäläinen keihäänheittäjä. == Urheilu-ura == Abakumova aloitti urheilu-uransa rytmisenä kilpavoimistelijana. Hän ei kuitenkaan menestynyt siinä ja vaihtoi lajin uintiin. Uimisessa häntä kuitenkin kyllästyttivät pitkät harjoitussessiot ja hän kokeili nyrkkeilyä. Lopulta Abakumova löysi yleisurheilun, jossa siirtyi seitsenottelun ja aitajuoksun kautta keihäänheittoon vuonna 1998. Vuoden 2003 alle 18-vuotiaiden MM-kisoissa Abakumova sijoittui neljänneksi. Hän voitti alle 20-vuotiaiden Euroopan-mestaruuden Kaunasissa 2005 tuloksella 57,11. Yleisurheilun MM-kisoissa Osakassa vuonna 2007 hän oli seitsemäs tuloksella 61,43 ja saman vuoden alle 23-vuotiaiden EM-kisoissa kuudes. Elokuun alussa 2008 Abakumova heitti Irkutskissa naisten Venäjän ja Euroopan alle 23-vuotiaiden ennätyksen 67,25. Pekingin olympialaisissa 2008 Abakumova heitti keihäänheiton finaalin neljännellä kierroksella Euroopan ennätyksen 70,78 metriä. Ennätys oli kuitenkin lyhytikäinen kun Tšekin Barbora Špotáková heitti viimeisellä kierroksella kilpailun voittoon tuloksella 71,42. Abakumovan suoritus kuitenkin hylättiin vuonna 2016, kun hänen Pekingin olympialaisissa antamansa dopingnäyte tutkittiin uudelleen ja siitä paljastui dehydrokloorimetyylitestosteronin käyttö. Hän sai tapauksesta vuonna 2018 neljän vuoden kilpailukiellon (ajalle 18.5.2016–17.5.2020) ja hänen tuloksensa aikaväliltä 21.8.2008–20.8.2012 hylättiin jälkikäteen.Latest sanctions for doping and non-doping violations – September 2018 athleticsintegrity.org (pdf) Hylättyihin tuloksiin sisältyi Berliinin MM-kisat 2009, Barcelonan EM-kisat 2010, Daegun MM-kilpailut 2011 ja Lontoon olympialaiset 2012. Berliinin MM- kisoissa Abakumova sijoittui alun perin kolmanneksi, EM-kisoissa 2010 viidenneksi, Daegun MM-kisoissa 2011 hän oli voittanut kultaa kisaennätyksellä 71,99 ja Lontoon olympialaisissa 2012 sijoittui kymmenenneksi. Myös Abakumovan dopingnäyte Daegun MM-kisoista 2011 osoittautui uudelleentutkimuksissa positiiviseksi dopingin suhteen. Heittolajien Euroopan talvicupin Abakumova voitti Jaltalla 2007, Splitissä 2008 ja Los Realejosissa 2009, vuonna 2005 Mersinissä hän oli toinen. Euroopan cupin superliigassa hän oli toinen Annecyssa 2008. == Yksityiselämä == Abakumova on kotoisin Stavropolista, josta hän muutti vuonna 2006 Krasnodariin. Hän opiskelee yliopistossa kansainvälistä taloutta. Abakumova on naimisissa keihäänheiton arvokisamitalistin Dmitri Tarabinin kanssa. Heidät vihittiin lokakuussa 2012. == Lähteet == * * === Viitteet === Luokka:Venäläiset keihäänheittäjät Luokka:Dopingrikkomuksesta tuomitut yleisurheilijat Luokka:Dopingrikkomuksesta tuomitut venäläiset Luokka:Vuonna 1986 syntyneet Luokka:Elävät henkilöt
Tarvasjoen koulu

Tarvasjoen koulu on peruskoulu Liedon Tarvasjoella. Se aloitti toimintansa 13. elokuuta 2001. Koulu on muodoltaan yhtenäiskoulu, jossa annetaan opetusta esiopetuksessa sekä perusopetuksen vuosiluokilla 1–9. == Lähteet == ==Aiheesta muualla== *Koulun kotisivut Luokka:Suomen peruskoulut Luokka:Tarvasjoen rakennukset ja rakennelmat
The Seer EP

The Seer EP on laulaja Tarja Turusen EP vuodelta 2008. Se on julkaistu ainoastaan Isossa-Britanniassa rajoitettuna painoksena. EP sisältää mm. remixejä, live-taltiointeja sekä Turusen uuden aiemmin julkaisemattoman kappaleen "The Seer", joka on duetto kuuluisan saksalaisen artistin Doro Peschin kanssa. The Seer EP julkaistiin 1. joulukuuta 2008 Spinefarm-yhtiön kautta. EP:stä on julkaistu myös erittäin harvinainen Green Vinyl -painos, jossa kaksi bonus kappaletta. The Seer EP:lle on tehty myös slash-sivusto. == Kappaleet == # # # # # # # # # # # == Aiheesta muualla == * EP:n virallinen sivusto * * Luokka:Vuoden 2008 EP:t Luokka:Tarja Turusen albumit
Jacob Fredrik Heickell

Jakob Fredrik Heickell (15. elokuuta 1808 Kemin pitäjä – 20. helmikuuta 1847 Kemin pitäjä) oli suomalainen käräjäkirjuri ja ruotsiksi kirjoittanut runoilija. Heickellin vanhemmat olivat Tornion kruununvouti Jakob (Jaakko) Heickell ja Eva Gustava Planman. Hän kävi Oulun triviaalikoulua ja pääsi ylioppilaaksi 1824. Heickell opiskeli Turun akatemiassa ja vuodesta 1829 Uppsalan yliopistossa. Hän palasi Suomeen 1834 ja toimi sitten käräjäkirjurina ja asiamiehenä Pohjanmaalla. Heickellin isän kirjoittamia suomenkielisiä runoja julkaistiin Oulun Wiikko-Sanomissa ja hänen sisarensa Eva Charlotta (1820–1896) kirjoitti myös runoja ruotsin kielellä. == Lähteet == * Suomen kirjailijat tietokanta * * Heikki Impivaara: Heickell-suvun alkuperästä, Genos 2(1931), s. 32–33 Luokka:Suomalaiset runoilijat Luokka:Vuonna 1808 syntyneet Luokka:Vuonna 1847 kuolleet
Suomi Tietopeli

Suomi Tietopeli on lautapeli, joka sisältää kysymyksiä Suomesta ja suomalaisuudesta. Peliä valmistaa suomalainen Tactic Games Oy Tactic- tuotemerkin alla. Tyyliltään peli on aivan kuin Trivial Pursuit. == Pelin kulku == Suomi Tietopelissä vastataan kysymyksiin kuudesta eri aihe-alueesta, jotka ovat historia, kulttuuri, luonnontiede, maantiede, urheilu ja yleistieto. Pelaajat kiertävät pelilaudan reittiä ja vastaavat aina sen aiheiseen kysymykseen, kuin missä ruudussa heidän pelinappulansa on. Tavoitteena on saada pistenappula jokaisesta eri aihealueesta vastaamalla oikein ja tämän jälkeen päästä maaliin ensimmäisenä. Pelistä on olemassa myös toinen versio, jossa pelaaja heittää kahta noppaa, joissa on kuuden eri aihealueen värit. Jos nopista tulee samat aiheet, pelaajalta kysytään sen alueen kysymys. Jos taas nopista tulee eri aiheet, saa pelaaja valita kumman kysymyksen ottaa. Kun pelaaja vastaa kysymykseen oikein, hän saa ruksittaa kyseisen aihealueen ruudun omasta pyramidistaan. Pelin voittaa pelaaja, joka saa ensin omasta pyramidistaan yhden sivun täyteen (viisi ruutua, joista kaikki eri aihealueita). == Suomi Tietopeli Junior == Suomi Tietopeli Junior on lapsille suunnattu versio alkuperäisestä Suomi Tietopelistä. Siinä on helpommat kysymykset, jotka on suunnattu yli 8-vuotiaille. Kaikki kysymykset käsittelevät Suomea, ja ne on jaettu kuuteen eri aihealueeseen. Peli sisältää yhteensä 1 500 kysymystä, kuvakortteja sekä monivalintakysymyksiä. == Aiheesta muualla == * Suomi Tietopelin säännöt Luokka:Tietokilpailulautapelit Luokka:Suomalaiset lautapelit Luokka:Tactic
Ligue Ethias

Ligue Ethias on Belgian korkein koripallosarja. == Sarjasysteemi == Joukkueet pelaavat nelinkertaisen sarjan: jokainen joukkue pelaa jokaista joukkuetta vastaan kaksi peliä kotona ja kaksi vieraissa. Runkosarjan kuusi parasta joukkuetta pääsevät pudotuspeleihin. Runkosarjan kaksi ensimmäistä joukkuetta pääsevät suoraan välieriin ja sijoille 3–6 sijoittuneet joukkueet pelaavat puolivälierät. Puolivälierät ja välierät pelataan paras kolmesta-systeemillä. == Joukkueet kaudella 2012–2013 == * Okapi Aalstar * Port of Antwerp Giants * Belgacom Spirou Basket * Liège Basket * Leuven Bears * Belfius Mons-Hainaut * Telenet BC Oostende * VOO Verviers-Pepinster == Aiheesta muualla == *Virallinen kotisivu Luokka:Belgian koripallosarjat
Tamara Abalde

Tamara Abalde (s. 6. helmikuuta 1989 Vigo) on espanjalainen koripalloilija. 185-senttinen Abalde oli mukana Espanjan olympiajoukkueessa Pekingin kesäolympialaisissa 2008.Osa nettilähteistä listaa synnyinpaikaksi Ferrolin. Myös pituus vaihtelee lähteissä. Espanja selvisi kisoissa neljännesvälieriin. Abalde edustaa seuratasolla espanjalaista Rivas Ecópolisia. Hän opiskeli ja pelasi vuoden yhdysvaltalaisessa Lamarin yliopistossa ja aloitti uransa Celta Vigourbanin joukkueessa 15-vuotiaana. == Lähteet == == Aiheesta muualla == * Abalden ottelustatistiikkaa Eurobasketin tietokannassa Luokka:Espanjalaiset koripalloilijat Luokka:Vuonna 1989 syntyneet Luokka:Elävät henkilöt
Parisuhdepeli

Parisuhdepeli on leikkimielinen aikuisten lautapeli, jossa yritetään selvittää, miten hyvin pelaajat oikeastaan tuntevat oman kumppaninsa. Parisuhdepeliä valmistaa suomalainen Tactic Games Oy Tactic-tuotemerkin alla. == Pelin kulku == Parin toinen osapuoli kysyy kysymyksen, johon molemmat vastaavat. Kysymykset kuuluvat eri aihealueisiin, joita ovat Rakkaus ja Erotiikka, Koti ja Parisuhde, Mennyt ja Tuleva sekä Raha ja Työ. Jos parin vastaukset täsmäävät toisiinsa, kysymyksen esittänyt pelaaja saa siirtää pelinappulaansa eteenpäin pelilaudalla. Voittaakseen parin on saatava molempien pelinappula maaliin pelilaudan keskelle. Jos peliä pelaa vain yksi pari, tavoitteena on selvittää, kumpi pääsee lähemmäs maalia eli kumpi tuntee kumppaninsa paremmin. == Kimpassa == Kimpassa-lautapeli on kuumempi ja haastavampi versio Parisuhdepelistä. Tässä pelissä pelataan myös pareittain ja vastataan kumppania ja parisuhdetta koskeviin kysymyksiin, mutta tiedossa on kuitenkin myös muita haasteita. Jos pari laittaa kolme vastausvaihtoehtoaan samaan järjestykseen, pääsevät he etenemään pelilaudalla. Luokka:Seuralautapelit Luokka:Tactic
Tamilla Abasova

Tamilla Rašidovna Abasova (, s. 9. joulukuuta 1982 Moskova) on venäläinen ratapyöräilijä. Hän voitti sprinttimatkan olympiahopeaa Ateenan kesäolympialaisissa 2004. Seuraavan vuoden MM-kisoissa Los Angelesissa hän oli myös hopealla. == Lähteet == Luokka:Venäläiset olympiamitalistit Luokka:Venäläiset ratapyöräilijät Luokka:Vuonna 1982 syntyneet Luokka:Elävät henkilöt
Joenperä

Joenperä (, vatjaksi Jõgõperä, inkeroiseksi Joemperä) on kylä Leningradin alueen Laukaansuun kunnassa Venäjällä. Kylän läpi kulkee joki, joka laskee Luutitsajokeen Liivakylän kohdalla. Joenperässä on koulu sekä ortodoksinen ja luterilainen kirkko. Kylä on Liivakylän ja Luutsan ohella yksi kolmesta kylästä, jossa vielä puhutaan vatjaa. Joenperän koulussa on alettu opettaa vatjaa osana kielen elvyttämispyrkimyksiä. Ensimmäinen maininta kylästä on vuodelta 1684, jolloin siitä käytettiin nimitystä Krokolia. Vuonna 1848 kylässä asui 300 asukasta ja 1900-luvun alussa siellä oli noin 50 taloa. Kylä oli jakaantunut inkeroisten asuttamaan länsiosaan, joka oli kuulunut Joenperän kartanolle. Tätä aluetta kutsuttiin nimellä hervaлta eli "herran valta". Vatjalaiset asuttivat kylän itäpuolta, joka taas oli keisarillisen hovin maata. Tätä aluetta kutsuttiin nimellä kuninka vaлta eli "kuninkaan valta". ==Lähteet== Luokka:Kosemkinan kylät Luokka:Jaaman piiri Luokka:Vatjalaiset
Keskisuomalaismurteet

Keski-Suomen murteet ovat Keski-Suomessa puhuttavia savolaismurteita. Koko Keski-Suomen maakunta ei kuitenkaan kuulu niiden alueeseen; esimerkiksi Jyväskylän murre kuuluu eteläisempään savolaismurteiden ryhmään, päijäthämäläismurteisiin. Keskisuomalaismurteissa ei esiinny useimmille muille savolaismurteille ominaista yksikön kolmannen persoonan preesensin loppu-p:tä; ei siis sanota Hän juop vaan Hän juo. Luokka:Savolaismurteet
Rapola

thumb|Rapolanharjua Vanajan rannalla. thumb|Rapolan muinaislinnan jäänteitä. Rapola on kylä ja kartano Sääksmäellä Valkeakoskella. Se on tullut tunnetuksi etenkin kartanon alueella sijaitsevasta Rapolan muinaislinnasta, mutta myös presidentti Pehr Evind Svinhufvudin syntymäkotina. ==Historiaa== Rapolan omistajina olivat uskonpuhdistaja Pietari Särkilahden veljen, Sääksmäen kirkkoherran Paulus Nicolain jälkeläiset vuosina 1559–1620, avioliiton kautta omistajaksi tullut Ruuth-suku vuosina 1620–1716 ja samoin avioliiton kautta omistajaksi tullut Svinhufvud-suku 1725–1868.Haggrén 2001: 17–63. Presidentti P. E. Svinhufvud on syntynyt Rapolassa ja viettänyt siellä lapsuutensa. Sen kunniaksi Hämeen heimoliitto pystytti vuonna 1937 Rapolan kartanon puistoon muistopatsaan. Svinhufvudin isoisän, lääninkamreeri Pehr Gustav Svinhufvudin kuoltua vuonna 1866 kartano siirtyi 1868 huutokaupalla Sääksmäen Koivuportaan Pietolasta lähtöisin olleen rusthollari Kustaa Pietolan (alkujaan Bjong) omistukseen. Tavan mukaan hän otti sukunimekseen kartanon nimen Rapola. Hänen poikansa oli oppikoulun rehtori ja kansanedustaja Frans Oskar Rapola ja pojanpoikansa suomen kielen tutkija, Helsingin yliopiston suomen kielen professori ja akateemikko Martti Rapola.Haggrén 2001: 69–89. Vuonna 1915 kartanon osti Kustaa Rapolan tyttärenpoika agronomi Juho Kuuliala. Kuulialan suku viljeli Rapolaa vuoteen 1993, jolloin kartano muinaismuistoalueineen tuli maanvaihdossa Suomen valtion omistukseen.Haggrén 2001: 90–100. ==Nykyään== Rapolan kartanon ja sitä ympäröivän muinaismuistoalueen omistaa nykyään Suomen valtio, ja aluetta hallinnoi Museovirasto. Samalla kun aluetta alettiin hoitaa yhtenäisenä kulttuurihistoriallisena ympäristökokonaisuutena, siitä tuli myös tutkimuksen kohde. Tutkimuksen tuloksia on julkaistu Museoviraston Rapola- tutkimuksia -sarjassa vuosina 2001–2003. Kartanon vuodelta 1813 oleva päärakennus on ollut vuokrattuna yksityiselle. Keväällä 2016 Senaatti- kiinteistöt laittoi Rapolan kartanon myyntiinPresidentin synnyinkoti myyntiin Valkeakoskella; Aamulehti 23.3.2016. sivu A16. Vuodesta 2016 kartanon omistajina ovat olleet Mathias ja Petra Schulze Steinen, jolla on isänsä äidin puolelta sukujuuria Rapolassa. ==Lähteet== * ===Viitteet=== ==Aiheesta muualla== * * Annamaija Kuuliala: Sydämeen piiloutunut mennyt aika. Elämää ja ihmisiä Sääksmäen Rapolassa. Tampere, 1998. Luokka:Sääksmäen kylät Luokka:Valkeakosken rakennukset ja rakennelmat Luokka:Suomen kartanot Luokka:Pirkanmaan nähtävyydet Luokka:Museovirasto
Anders Oskar Roos

Anders Oskar Roos (18. toukokuuta 1812 Kokkola – 16. helmikuuta 1849 Himanka) oli suomalainen kauppias, kestikievarin pitäjä ja ruotsiksi kirjoittanut kirjailija. Hän käytti myös nimimerkkejä Isidorus ja Oscar. Roosin vanhemmat olivat kokkolalainen kauppias Anders Roos nuorempi (1785–1842) ja pietarsaarelaisen kauppiaan tytär Maria Sophia Lindskog (1787–1856). Varakkaan kauppiaan poikana Roos sai hyvän koulutuksen, hänen kotiopettajanaan toimivat Johan Vilhelm Snellman ja Erik Gustaf Ehrnström ja häntä valmensi ylioppilastutkintoa varten Johan Ludvig Runeberg. Roos pääsi ylioppilaaksi 1829 ja teki sen jälkeen opintomatkat Saksaan ja Englantiin 1830–1832. Roosin oli tarkoitus jatkaa isänsä työtä kauppiaana, mutta hän haaveili kirjallisesta urasta ja muutti siksi Ruotsiin, jossa hän osallistui Thalia-nimisen teatterinharrastajien yhdistyksen toimintaan. Roos kirjoitti Ruotsissa vuonna 1837 kirjan Thalia, Dramatiska försök af A.O.R-s, jonka sisältönä olivat hänen laatimansa näytelmätekstit Johan Fleming, Olof och Helena sekä Landtgodset i Tavastland. Ensin mainittu on tietyllä tavalla Josef Julius Wecksellin näytelmän Daniel Hjort edeltäjä. 1830-luvun lopulla Roos osti Tukholman läheltä Stora Sikla-nimisen maatilan, jossa hän piti suuria seurapiirikutsuja. Hän joutui kuitenkin luopumaan tilasta 1845 taloudellisista syistä. Roos palasi Suomeen ja piti sen jälkeen kestikievaria Himangalla Uunila-nimisessä talossa, jonka hänen äitinsä omisti. Roos kuoli naimattomana. == Lähteet == * Suomen kirjailijat tietokanta * * Roos-suvun sivut * Sivu 631. Luokka:Suomalaiset kirjailijat Luokka:Vuonna 1812 syntyneet Luokka:Vuonna 1849 kuolleet
Gustaf Gädda

Gustaf Gädda () oli suomalainen poliitikko. Hänen puolueensa oli Ruotsalainen kansanpuolue. Gädda toimi kansanedustajana maaliskuusta 1910 maaliskuuhun 1919. Hänet valittiin eduskuntaan viisissä vaaleissa, 1910, 1911, 1913, 1916 ja 1917, Vaasan läänin eteläisestä vaalipiiristä. Hän oli eduskunnan laki- ja talousvaliokunnan, pankkivaliokunnan, sivistysvaliokunnan, sotilasasiainvaliokunnan ja suuren valiokunnan jäsen. Ennen kansanedustajuuttaan Gädda oli talonpoikaissäädyssä valtiopäivämies Korsholman tuomiokunnasta 1904–1905 ja 1905–1906. Gädda oli presidentin valitsijamies vaaleissa 1931, 1937 ja 1940. Hän vaikutti poliittisella urallaan myös Mustasaaren kunnallispolitiikassa. Hän toimi kunnan kunnallislautakunnan ja kunnanvaltuuston jäsenenä sekä molempien puheenjohtajana. Hän oli myös Suomenruotsalaisten kansankäräjien jäsen. Vuonna 1931 hänelle myönnettiin kunnallisneuvoksen arvonimi. Gädda syntyi maanviljelijäperheeseen ja oli itsekin varsinaiselta ammatiltaan maanviljelijä, jona hän toimi Mustasaaressa. Hän työskenteli myös Mustasaaren säästöpankin kamreerina vuosina 1906–1913 ja konttorinjohtajana Lantmannabankenin Vaasan konttorissa vuosina 1914–1920. Hän toimi myös maallikkotuomarina, lautamiehenä. Gädda oli naimisissa kahdesti. Hänen ensimmäinen puolisonsa oli Maria Back, jonka kanssa hän avioitui vuonna 1891. Toisen kerran hän avioitui vuonna 1936 Sylvia Linnea Lindströmin kanssa. Gädda kuoli helmikuussa 1942, 70 vuoden iässä. == Lähteet == Luokka:Kansanedustajat Luokka:Suomen ruotsalaisen kansanpuolueen poliitikot Luokka:Mustasaaren kunnanvaltuutetut Luokka:Vaasan läänin eteläinen vaalipiiri Luokka:Suomen suuriruhtinaskunnan talonpoikaissäädyn valtiopäivämiehet Luokka:Suomalaiset maanviljelijät Luokka:Suomalaiset pankinjohtajat Luokka:Vuonna 1871 syntyneet Luokka:Vuonna 1942 kuolleet
Luonnonlääketieteen keskusliitto

Luonnonlääketieteen Keskusliitto LKL ry on vuonna 1984 perustettu luontaisterapia-alan kattojärjestö, joka edustaa koulutettuja luontaishoitajia (CAM-terapeutteja) Suomessa. Liitto ylläpitää koulutettujen luontaisterapeuttien terapeuttirekisteriä. Koulutuksen vaatiminen alan toimijoilta on yksi peruspilari, jonka varaan keskusliiton toiminta perustuu. Koulutuskriteerit pohjautuvat yhteispohjoismaalaiseen koulutustason minimirajaan. Hyvä koulutus on avain korkeaan laatuun jäsenten toiminnassa. Luonnonlääketieteen Keskusliitto LKL ry:n keskeinen tehtävä on rakentaa Suomeen järjestelmä, jotta kansalaiset voivat käyttää luontaishoitoja turvallisesti. Liitto pitää yhteyttä poliitikoihin ja virkamiehiin tavoitteidensa toteuttamiseksi. Liitto perustettiin vuonna 1984 nimellä Vaihtoehtoisten Hoitomuotojen keskusliitto. Myöhemmin sen nimeksi tuli Vaihtoehtoisen Lääketieteen keskusliitto (VLKL). Se ja Suomen Luontaisterapeuttien Liitto yhdistyivät vuonna 2002 Luonnonlääketieteen Keskusliitto LKL ry:ksi.LKL:n toiminta ja historia LKL ry on lanseerannut yhteistyössä alan muiden toimijoiden kanssa Luontaishoitojen päivän, jota vietetään vuosittain 23. tammikuuta. LKL ry on jakanut vuodesta 2020 vuosittain Vuoden Luontaishoitoteko -palkinnon henkilölle, joka on myönteisesti vaikuttanut Suomen luontaishoitojen kenttään. Vuoden 2022 alusta alkaen Luonnonlääketieteen Keskusliitto LKL ry on Suomen Yrittäjien toimialajärjestö. ==Liittoon kuuluvat järjestöt== * Koulutettujen luontaishoitajien yhdistys CAM ry * Pohjoismainen Homeopaattiyhdistys ry * Suomen Aromaterapeutit ry * Suomen Colonicyhdistys ry * Suomen Fytoterapia ry * Suomen Ravintoterapia RAFY ry * Suomen Refleksologir ry * Suomen Vyöhyketerapeutit ry ==Lähteet== ==Aiheesta muualla== *Luonnonlääketieteen keskusliitto LKL ry sivusto *Terapeuttirekisteri.fi Liiton ylläpitämä koulutettujen luontaisterapeuttien julkinen rekisteri Luokka:Luontaislääkintä Luokka:Suomalaiset järjestöt
Hatanga

Hatanga () on taajama ja maalaiskunta Krasnojarskin aluepiirin Taimyrin piirissä Venäjällä. Taajama sijaitsee Hatangajoen varrella 833 kilometriä Dudinkasta koilliseen. Kunta, jonka pinta-ala on 336 400 neliökilometriä (koko Suomen suuruusluokkaa!), käsittää piirin koko itäosan. Vuonna 2017 asukkaita oli yhteensä 5 148. Keskustaajaman lisäksi kuntaan kuuluu 9 asutusta: Heta, Kajak, Katyryk, Kresty, Novaja, Novorybnaja, Popigai, Syndassko ja Ždaniha. Asukkaista enemmistö (3 908 / 5 148:sta vuonna 2017) on alueen alkuperäisväestöä: dolgaaneja, nganasaneja, nenetsejä, evenkejä ja evenejä. Heidän lisäkseen kunnassa asuu muun muassa venäläisiä, ukrainalaisia ja valkovenäläisiä. Venäläiset eränkävijät ja kauppiaat saapuivat seudulle 1600-luvun alussa. Paikalliset nomadikansat harjoittivat metsästystä ja kalastusta. Vuosina 1625–1626 Taimyrin itäosaan perustettiin jasakkiveron kerääjien tukikohta, josta Hatangan taajama on saanut alkunsa. 1890-luvun alussa siellä oli kirkko ja kuusi savupirttiä. Vuonna 1927 perustettiin Hatangan piiri, joka aluksi kuului Jakutiaan, mutta liitettiin vuonna 1930 Taimyrin kansalliseen piirikuntaan. 1930-luvulla alettiin hyödyntää Laptevinmeren rannalla sijaitsevaa Nordvikin öljyesiintymää, joka 1950-luvulla todettiin kannattamattomaksi ja hylättiin. Nykyään seudun ainoa teollisuusyritys on Kajakin taajaman lähellä sijaitseva Kotuin kivihiilikaivos. Vuonna 1954 perustettu pienehkö Hatangan satama käsittelee noin 75 000 tonnia rahtia vuodessa. Jokiliikenne alkaa kesäkuun puolivälissä ja päättyy syys-lokakuun taitteessa. Meriliikenne on mahdollista elokuun alusta jäiden lähdettyä. Alkuperäisväestö harjoittaa poronhoitoa, kalastusta ja turkiseläinten kasvatusta. Seudun nähtävyyksiä ovat Taimyrin ja Putoranan luonnonsuojelualueet, Hatangan kotiseutumuseo, dolgaanirunoilija Ogdo Aksjonovalle omistettu museo ja kaksi mammuttimuseota. Hatangan lentoasema (ICAO: UUHH) on eräs Venäjän arktisen alueen lentoasemia. Sinne liikennöidään Norilskin lentoasemalta (Alykelin lentoasema) ja Krasnojarskin lentoasemalta (Jemeljanovon kansainvälinen lentoasema). ==Lähteet== ==Aiheesta muualla== * Hatangan virallinen sivusto Luokka:Taimyr Luokka:Krasnojarskin aluepiirin kylät ja taajamat Luokka:Venäjän Pohjoisen jäämeren satamat
Rainer Aho

Rainer Johannes Aho (s. 19. joulukuuta 1941 Pietarsaari) on entinen suomalainen jalkapalloilija. Välihyökkääjänä pelannut Aho edusti urallaan 1960–1975 Turun Palloseuraa, Jakobstads Bollklubbia ja FF Jaroa. Pääosan urastaan hän vietti 1. divisioonassa. Pääsarjatasolla Aho pelasi vain yhden kauden, jona hänelle kertyi 22 ottelua. Aho pelasi vuosina 1966–1968 maajoukkueessa yhteensä 7 maaottelua. Pelaamisen lisäksi Aho toimi myös valmentajana. Hän valmensi muun muassa Jaroa vuosina 1968–1970. == Lähteet == Luokka:Suomalaiset jalkapalloilijat Luokka:Suomalaiset jalkapallovalmentajat Luokka:Vuonna 1941 syntyneet Luokka:Elävät henkilöt
Österreichische Basketball Bundesliga

Österreichische Basketball Bundesliga on Itävallan korkein koripallosarja. Kauteen 2008–2009 asti liiga oli nimeltään A-Liga. Sen jälkeen sponsorinimeksi vaihdettiin Admiral Basketball Bundesliga. == Sarjasysteemi == 12 joukkuetta pelaavat kaksinkertaisen sarjan. Runkosarjan kuusi parasta joukkuetta pääsevät jatkosarjaan (H1), jossa ratkotaan parit pudotuspeleihin. Runkosarjan kuusi huonointa joukkuetta pelaavat jatkosarjan (H2), jonka kaksi parasta joukkuetta pääsevät pudotuspeleihin. H1:n ensimmäiseksi sijittunut joukkue saa H2:n toiseksi parhaan joukkueen ja H1:n toiseksi sijoittunut joukkue saa H2:n ensimmäiseksi sijoittuneen joukkueen vastaansa. Puolivälierät, välierät ja finaali pelataan paras viidestä-menetelmällä. == Joukkueet kaudella 2012–2013 == * Gmunden * Traiskirchen * BasketClubs Vienna * Fürstenfeld * Kapfenberg * Oberwart * Güssing * St. Pölten * Graz * Wels * Klosterneuburg == Aiheesta muualla == *Virallinen kotisivu Luokka:Itävallan koripallosarjat
Narewka (kylä)

pienoiskuva|vasen|200px|Muistomerkki Danuta Siedzikównalle Narewka on kylä Kaakkois-Puolassa Podlasian voivodikunnassa lähellä Valko-Venäjän rajaa. Sen väkiluku on 780 (vuonna 2006). Luokka:Puolan kylät
Uusi Suomalainen Puolue

Uusi Suomalainen Puolue oli 1930- ja 1940-luvuilla toiminut suomalainen äärioikeistolainen puolue, jota johti insinööri Niilo Rauvala. Puolueen motto oli: ”Suomi suureksi ja rikkaaksi kansallisvaltioksi”. Vuosina 1933–1939 järjestö tunnettiin nimellä Suomalaisen Työn Puolue.Ekberg 1991, s. 118–119. Puolue lakkautettiin jatkosodan jälkeen voimaan tulleen välirauhansopimuksen 21. artiklan nojalla 18. tammikuuta 1945. Puolue sai alkunsa, kun joukko Vapaaseen Työväenliittoon tyytymättömiä helsinkiläisiä irtautui järjestöstä ja päätti perustaa kilpailevan yhdistyksen. Lokakuussa 1931 järjestäytyi Helsingin Oikeisto-Työväenyhdistys, ja elokuussa 1932 samat henkilöt päättivät muodostaa Oikeisto-Työväen ja Talonpoikain Puolueen. Puoluetta johti Vapaan Työväenliiton entinen varapuheenjohtaja Niilo Rauvala. Ensimmäinen varapuheenjohtaja Yrjö Säde erosi järjestöstä jo marraskuussa 1932 ja siirtyi Suomen Kansan Järjestöön. Rauvala toimi myös järjestön julkaiseman Vapaa Suomi -lehden päätoimittajana. Syyskuun 1932 alusta kesään 1933 ilmestyneessä lehdessä ajettiin muun muassa Suur-Suomi-aatetta ja protektionistista taloudenhoitoa. Lehti hyökkäsi etenkin Yrjö Ruudun Suomen Kansallissosialistista Liittoa vastaan syyttäen puoluetta ”kryptomarxilaisuudesta”. Puolueohjelman keskeisimmät kohdat liittyivät työolosuhteisiin. Puolue halusi myös esimerkiksi antaa yli 40-vuotiaille kaksi ääntä valtiollisissa vaaleissa. Suomalaisen Työn Puolue osallistui eduskuntavaaleihin 1933 Uudenmaan, Turun läänin pohjoisessa ja Vaasan läänin itäisessä vaalipiirissä. Puolue sai 226 ääntä Uudellamaalla ja noin 40 Vaasan itäisessä. Turun pohjoisessa STP:n ja Kansanpuolueen vaaliliitto sai yhteensä 311 ääntä. Puolueella oli sympatioita kansallissosialistien suuntaan. Rauvala teki yhteistyötä SKJ:n kanssa, mutta hänen puolueensa ei tunnustautunut aatteen kannattajaksi. Ennen eduskuntavaaleja 1933 STP ja SKJ tekivät sopimuksen (SKSL:ää vastaan suunnatusta ”kansantaloudellisesta”)Ekberg 1991, s. 79. vaaliliitosta, mutta SKJ vetäytyi hankkeesta kuukausi ennen vaaleja. Lisäksi puolue julkaisi puoluesihteeri Taavi Vanhasen käännöksen Siionin viisaiden pöytäkirjoista nimellä Kansojen ruoska. Nummelin, Juri (toim.): Oikeiston vihapuhetta: 1900-1950. Turku: Savukeidas, 2014. ISBN 978-952-268-105-8.Hanski, Jari (2006). Juutalaisvastaisuus suomalaisissa aikakauslehdissä ja kirjallisuudessa 1918–1944. Diss. Helsinki: Helsingin yliopisto. s. 37. ISBN 952-10-3015-1. == Lähteet == * === Viitteet === Luokka:Suomen äärioikeistolaiset puolueet Luokka:Suomen entiset puolueet Luokka:Moskovan välirauhansopimuksen perusteella lakkautetut järjestöt